קיליאן ואן רנסלר

**קיליאן קיליאן ואן רנסלר** (באנגלית: **Killian Killian Van Rensselaer**; 9 ביוני 1763 – 18 ביוני 1845) היה עורך דין ופוליטיקאי אמריקאי מהמפלגה הפדרליסטית, שכיהן כחבר בבית הנבחרים של ארצות הברית מטעם מדינת ניו יורק.

## ביוגרפיה
### ראשית חייו
קיליאן קיליאן ואן רנסלר נולד ב־9 ביוני 1763 באחוזת המשפחה הישנה של דודו יוהנס בגרינבוש שבפרובינציית ניו יורק. הוריו היו קיליאן ואן רנסלר (1717–1781) ואשתו הראשונה, אריאנטיה "הרייט" סקיילר (1720–1763), שנפטרה ארבעה חודשים לאחר לידתו.

הוא היה הילד הצעיר מבין תשעה ילדים במשפחה. בין אחיו היו הנרי קיליאן ואן רנסלר (1744–1816), פיליפ קיליאן ואן רנסלר (1747–1798) וניקולס ואן רנסלר (1754–1848). אחותו קתרין ואן רנסלר נישאה לוויליאם הנרי לודלו. מצד אביו היה בן דודו של ג'רמיה ואן רנסלר, שגם הוא היה חבר בבית הנבחרים של ארצות הברית. סבו מצד אביו היה הנדריק ואן רנסלר (1667–1740), שהיה מנהל החלק המזרחי של אחוזת רנסלרסווייק, וסבתו הייתה קתרינה ואן ברוך, בתו של הסוחר יוהנס פיטרסה ואן ברוך. סבו מצד אמו, ניקולס סקיילר (1691–1748), היה אחיינו של פיטר סקיילר (1657–1724), ראש העיר הראשון של אולבני, ונכדו של פיליפ פיטרסה סקיילר (1628–1683), סוחר פרוות הולנדי שהפך למייסד משפחת סקיילר האמריקאית.

אביו מונה ב־20 באוקטובר 1775 לקולונל בגדוד הרביעי של מיליציית מחוז אולבני. הוא נפצע במהלך קרבות סרטוגה וזכה לשבחים רבים על אומץ ליבו מגנרל ג'ורג' וושינגטון. קיליאן השלים לימודי הכנה ולאחר מכן למד בקולג' ייל, שם למד משפטים.

### קריירה
הוא הוסמך כעורך דין בשנת 1784 והחל לעסוק בעריכת דין בעיר קלאברק שבניו יורק. הוא גם החזיק עבדים.

הוא שימש כמזכירו האישי של הגנרל פיליפ סקיילר (1733–1804), שהיה גנרל במלחמת העצמאות האמריקאית ובהמשך חבר הסנאט של ארצות הברית, וגם היה קרוב משפחה שלו מצד אמו.

בשנת 1794 התכתב עם ג'יימס מדיסון לגבי מכתב המלצה לרוברט ס. ואן רנסלר, בנו של אחיו פיליפ, לפני נסיעתו לאירופה. במהלך הנסיעה פגש בני משפחת ואן רנסלר המורחבת בהולנד.

### הקונגרס של ארצות הברית
ואן רנסלאר נבחר מטעם המפלגה הפדרליסטית לקונגרס השביעי והחל לכהן בבית הנבחרים של ארצות הברית ב־4 במרץ 1801. זה היה הקונגרס הראשון שהתכנס בוושינגטון הבירה, לאחר שהקונגרסים הקודמים התכנסו בניו יורק ובפילדלפיה. תחילת הקונגרס השביעי התרחשה מיד לאחר הבחירה בתומאס ג'פרסון לנשיא על פני ארון בר, החלטה שנקבעה על ידי בית הנבחרים.

ואן רנסלר כיהן גם בקונגרסים השמיני, התשיעי, העשירי וה־11, עד 3 במרץ 1811.

במהלך כהונתו היה חבר בוועדת הדרכים והאמצעים. הוא הוזמן לארוחות בבית הלבן עם הנשיאים תומאס ג'פרסון וג'יימס מדיסון, וגם התארח בבית אוקטגון – ביתו של קולונל ג'ון טיילו, שהיה חבר קרוב של ג'ורג' וושינגטון.

הוא היה בקשרים עם הרוזן פיודור פאלן, הנציג הדיפלומטי של הצאר הרוסי בארצות הברית, ועם לואי מארי טורו, שגרירו של נפוליאון בארצות הברית.

לאחר מכן חזר לקלאברק והמשיך לעסוק בעריכת דין.

### חיים אישיים
ב־27 בינואר 1791 הוא נישא למרגרטה "מרגרט" סנדרס (1764–1830), בתם של ג’ון סנדרס ודבורה גלן. אחותה מריה הייתה אשתו של ראש העיר יוהנס יעקבסה ביקמן.

לזוג נולדו חמישה ילדים, אחד מהם נפטר בינקות. נכדו של קיליאן היה צ'ארלס ואן רנסלר (1823–1857), שהיה הקצין הראשון באונייה SS Central America, שטבעה במהלך הוריקן בספטמבר 1857.

ואן רנסלר נפטר ב־18 ביוני 1845 בעיר אולבני שבניו יורק בגיל 82, ונקבר בבית קברות פרטי באיסט גרינבוש.

## קישורים חיצוניים

* 
* 

קטגוריה:אמריקאים ילידי מדינת ניו יורק
קטגוריה:אמריקאים ממוצא הולנדי
קטגוריה:חברי בית הנבחרים של ארצות הברית ממדינת ניו יורק
קטגוריה:חברי בית הנבחרים של ארצות הברית מטעם המפלגה הפדרליסטית
קטגוריה:אמריקאים שנולדו ב-1763
קטגוריה:אמריקאים שנפטרו ב-1845